Budyske nalěćo tysacy wopytowarjow do sprjewineho města wabiło
Budyšin (CS/SN). Wobydlerjo Budyšina a jich hosćo su dawno hižo na to čakali, zo móža na naměstach a hasach sprjewineho města zaso swjećić. 1018. Budyske nalěćo je kónc tydźenja tysacy ludźi do města přiwabiło. Prěni wulki wjeršk bě pjatk wustup kapały Jolly Jumper.
Na wšitkich třoch dnjach skićachu na třoch jewišćach wotměnjaty program. Hudźbna paleta sahaše wot metal přez rock a samba hač k šlagrej. Tež serbske akcenty njepobrachowachu. Tak je sobotu popołdnju rejwanska skupina Łužičanka ze wšelakimi poskićenjemi wšěch starobnych skupin wopytowarjow zawjeseliła. Mjez druhim pokazachu reju lutkow a Božich słónčkow. Dujerska kapała Horjany je tradicionalnje njedźelu na rańše piwko morawsku a serbsku dujersku hudźbu zahudźiła. Wčera popołdnju dožiwi předewšěm serbski publikum premjeru noweho pisaneho programa Smjerdźečanskeje rejwanskeje skupiny.
pol_Latn ces_Latn szl_Latn